Els treballs de rehabilitació del Casino de l'antiga gerència d'alts forns marxen a bon ritme
12 d’abril 2022

![](/media/xvidcowq/m_cabecera.jpg?width=850&height=222.69520225776105)

![](/media/ym3alnzi/c1_mini_m1_visitaobrascasino_img_7285.jpg?width=850&height=566.9886363636364)

Els treballs de rehabilitació íntegra de l'edifici del Casino Recreatiu i Cultural del Port de Sagunt, situat en el que fora en un altre temps la Gerència d'Alts Forns del Mediterrani, ja estan en la fase d'enderrocament i desenrunament dels interiors en ambdues plantes de l'immoble.

El cost total de l'obra, cofinançat al 50% pel fons FEDER de la Unió Europea, és d'1.058.975,91 euros, IVA inclòs. L'empresa encarregada d'executar els treballs és Víctor Tormo SL i la directora d'obres és l'arquitecta Teresa Lacruz, autora del projecte de rehabilitació.

Esta operació, que es troba inclosa en l'Objectiu Temàtic 6, Línia 6.1, de l'Estratègia de Desenvolupament Urbà Sostenible Integrat (EDUSI) _Join Sagunt_, cofinançada al 50% pel Fons Europeu de Desenvolupament Regional (FEDER) de la Unió Europea, restaurarà l'immoble de manera que quedarà habilitat per a utilitzar-se com a edifici públic d'ús sociocultural.

![](/media/wcrnmxo2/c2pa_visitaobrascasino_img_7274.jpg?width=400&height=267) ![](/media/2pvnasg1/c2pb_visitaobrascasino_img_1101.jpg?width=400&height=267)

L'alcalde de Sagunt, Darío Moreno, el regidor delegat de Contractació, Javier Raro, i la regidora delegada de Cultura, Asun Moll, junt amb altres edils de l'equip de Govern municipal, han comprovat este dimarts en el lloc l'avanç de les actuacions amb l'arquitecta directora de les obres, Teresa Lacruz, i l'arquitecte Óscar Cosín, i representants de l'empresa constructora, Víctor Tormo SL.

![](/media/4smcxxfq/c3p_visitaobrascasino_img_7217.jpg?width=400&height=267)Allí, el personal tècnic que treballa en la reforma de l'immoble els ha explicat el que ja s'ha executat i el que resta per fer, així com els elements que es mantindran pel seu interés històric, com els sòls, alguns revestiments de les parets o els banys i part del mobiliari encastat de les antigues habitacions en les quals s'allotjaven els enginyers d'Altos Hornos de Vizcaya quan arribaven destinats de manera temporal a la factoria.

**«Esta és una inversió que ens permetrà dignificar i actualitzar un lloc del nostre patrimoni, de la nostra història, i que siga un espai útil que guanya la ciutadania»**, ha anunciat el primer edil, qui ha recordat a més que **«el projecte està cofinançat al 50% per la Unió Europea a través del Fons Europeu de Desenvolupament Regional, FEDER. És una gran inversió en este Casino, que és emblemàtic, que té una gran càrrega sentimental per a tots i totes però que ara, a banda, guanyem com a espai per a la ciutadania»**, ha reiterat Moreno.

Per la seua part, l'edil de Contractació, Javier Raro, com a representant del departament des del qual s'ha tramitat el projecte i l'obra, ha destacat el bon ritme al qual avança la intervenció. **«La veritat és que estem prou satisfets amb el desenvolupament de l'obra en estos primers mesos i esperem que siga una realitat al llarg d'este any 2022»**, ha assenyalat.

La regidora delegada de Cultura, Asun Moll, àrea a la qual correspondrà la gestió de l'espai una vegada finalitzada l'actuació, confia a **«poder prompte gaudir d'eixos espais per a activitats culturals»** obertes a tota la ciutadania. **«Pensem que quedarà un centre cultural en el nucli del Port de Sagunt, i bastant cèntric, on totes les associacions tindran cabuda per a poder desenvolupar les seues activitats de manera temporal juntament amb la programació del departament de Cultura de l'Ajuntament de Sagunt»**, ha expressat la edil.

![](/media/ghpplyia/c4pa_visitaobrascasino_img_7299.jpg?width=400&height=267) ![](/media/e5akms13/c4pb_visitaobrascasino_img_7158.jpg?width=400&height=267)

En tractar-se d'un dels edificis més antics del Port de Sagunt i un dels més emblemàtics, es respectarà el seu valor patrimonial. També es respectarà, en la mesura que siga possible, la distribució actual interior, així com el paviment i els elements originals de la primera planta. S'engloba, concretament, dins de l'Objectiu Temàtic 6 per a _Conservar i protegir el medi ambient i promoure l'eficiència de recursos_, i en l'Objectiu Específic 6.3.4 de _Promoció, foment i desenvolupament del patrimoni cultural i natural de les àrees urbanes, en particular les d'interés turístic_.

![](/media/c3ehgbdy/c5_visitaobrascasino_img_7277.jpg?width=850&height=566.9886363636364)

Les obres, que van arrancar el passat 12 de gener, preveuen la demolició de la coberta actual del pati, que permetrà la recuperació de la visió del centre de l'edifici com a pati claustral d'il·luminació. No obstant això, per a mantindre la seua funcionalitat es realitzarà una nova coberta de vidre a l'altura de la segona planta, de tal manera que la doble altura de l'espai central i la lleugeresa i transparència del tancament rememore l'origen de l'edifici. Les habitacions i els lavabos que hi havia per als enginyers es respectaran també en la mesura que siga possible, fins i tot en el mobiliari i els aparells sanitaris, per a un ús d'interpretació de l'edifici, ja que és un bé patrimonial important.

![](/media/bavmusxb/c6p_visitaobrascasino_img_7339.jpg?width=400&height=267)Així, l'actuació constarà d'un reforç estructural de l'immoble; l'adaptació del mateix a la normativa actual; una millora dels acabats del pati i els tancaments; la renovació de les instal·lacions elèctrica, de ventilació i de climatització; la restauració del mobiliari i de l'entorn; i la reforma del semisoterrani. L'edifici té una superfície construïda de 1.446,10 metres quadrats, dels quals 1.142,91 metres quadrats són útils, i s'intervindrà en la totalitat de l'edifici.

Amb la intervenció que es planteja en este projecte, l'edifici es podrà, per fi, utilitzar íntegrament per al seu ús sociocultural i estarà dotat de biblioteca, sales d'usos múltiples i de reunions, cafeteria, així com ascensors i elements i infraestructures d'accessibilitat.

![](/media/k54me2gc/c7_visitaobrascasino_img_7187.jpg?width=850&height=566.9886363636364)

![](/media/r41ngjtk/m_final.jpg?width=850&height=222.69520225776105)

*   [](http://www.facebook.com/sharer.php?u=https://aytosagunto.es/va/actualitat/avanc-obres-casino-gerencia-ahm-2022-04-12/ "Facebook")
*   [](http://twitter.com/share?url=https://aytosagunto.es/va/actualitat/avanc-obres-casino-gerencia-ahm-2022-04-12/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/avanc-obres-casino-gerencia-ahm-2022-04-12/ "Linked In")
*   [](mailto:?body=https://aytosagunto.es/va/actualitat/avanc-obres-casino-gerencia-ahm-2022-04-12/)